CELEX: 62021TN0282
Language: el
Date: 2021-05-21 00:00:00
Title: Υπόθεση T-282/21: Προσφυγή της 21ης Μαΐου 2021 — SS και ST κατά Frontex

19.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 289/40
            
         
      Προσφυγή της 21ης Μαΐου 2021 — SS και ST κατά Frontex
      (Υπόθεση T-282/21)
      (2021/C 289/57)
      Γλώσσα διαδικασίας: η αγγλική
      
         Διάδικοι
      
      
         Προσφεύγοντες: SS, ST (εκπρόσωποι: M. Van den Broeck και L. Lambert, δικηγόροι)
      
         Καθού: Ευρωπαϊκός Οργανισμός Συνοριοφυλακής και Ακτοφυλακής (Frontex)
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να κρίνει παραδεκτή την υπόθεση και να την εξετάσει επί της ουσίας·
               
            
                  —
               
               
                  να κρίνει ότι καίτοι o Frontex κλήθηκε να ενεργήσει, σύμφωνα με τη διαδικασία που περιγράφεται στο άρθρο 265 ΣΛΕΕ, παρέλειψε να το πράξει είτε αποσύροντας τη χρηματοδότηση, είτε αναστέλλοντας, είτε τερματίζοντας, εν όλω ή εν μέρει, τις δραστηριότητές του στην περιοχή του Αιγαίου Πελάγους (άρθρο 46, παράγραφος 4, του κανονισμού για την Ευρωπαϊκή Συνοριοφυλακή και Ακτοφυλακή (1)), είτε αιτιολογώντας πλήρως τη μη ενεργοποίηση του σχετικού μέτρου βάσει του άρθρου 46, παράγραφος 6, ή, άλλως, να καθορίσει τη θέση του σε απάντηση του προκαταρκτικού αιτήματος των προσφευγόντων·
               
            
                  —
               
               
                  να κρίνει ότι αυτή η παράλειψη συνιστά παράβαση των Συνθηκών κατά την έννοια του άρθρου 265 ΣΛΕΕ.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τρεις λόγους.
      
                  1.
               
               
                  Με τον πρώτο λόγο, προβάλλεται η ύπαρξη σοβαρών και συνεχών προσβολών θεμελιωδών δικαιωμάτων και παραβιάσεων υποχρεώσεων διεθνούς προστασίας στην περιοχή του Αιγαίου Πελάγους, σχετιζόμενων με τις δραστηριότητες του Frontex, συνεπεία των οποίων ο εκτελεστικός διευθυντής του υποχρεούτο να αναστείλει ή να τερματίσει τις εν λόγω δραστηριότητες, σύμφωνα με το άρθρο 46 του κανονισμού για την Ευρωπαϊκή Συνοριοφυλακή και Ακτοφυλακή. Οι προσφεύγοντες προβάλλουν ότι τα συλλεγέντα στοιχεία αποδεικνύουν ότι η «νέα τακτική» που εφαρμόζεται στο πλαίσιο των επιχειρήσεων ελέγχου των συνόρων στην περιοχή του Αιγαίου Πελάγους, η οποία εγκαινιάσθηκε τον Μάρτιο του 2020, ισοδυναμεί με μια πολιτική συστηματικής και εκτεταμένης επιθέσεως, τόσο σε επίπεδο κράτους (Ελλάδα) όσο και σε επίπεδο οργανισμού (Frontex), εναντίον πολιτών οι οποίοι ζητούν άσυλο στην ΕΕ, πράγμα που συνιστά, μεταξύ άλλων, προσβολή του δικαιώματος στη ζωή, παραβίαση της απαγόρευσης της συλλογικής απέλασης, παραβίαση της αρχής της μη επαναπροωθήσεως και προσβολή του δικαιώματος ασύλου.
               
            
                  2.
               
               
                  Με τον δεύτερο λόγο, οι προσφεύγοντες προβάλλουν ότι ο Frontex δεν εκπλήρωσε τις θετικές υποχρεώσεις που υπέχει βάσει του Χάρτη των Θεμελιωδών Δικαιωμάτων όσον αφορά την πρόληψη προβλέψιμων παραβιάσεων των προαναφερθέντων θεμελιωδών δικαιωμάτων που σημειώθηκαν στην περιοχή του Αιγαίου Πελάγους στο πλαίσιο της λειτουργίας του. Ειδικότερα, ο Frontex δεν κατάφερε να ανταποκριθεί σε συγκεκριμένες εκφάνσεις των θετικών του υποχρεώσεων, που προβλέπονται ρητά σε άρθρα πέραν του άρθρου 46 του κανονισμού για την Ευρωπαϊκή Συνοριοφυλακή και Ακτοφυλακή, όπως οι υποχρεώσεις παρακολουθήσεως και αναφοράς, και οι οποίες σχετίζονται ή και συνδέονται με την εφαρμογή του άρθρου 46.
               
            
                  3.
               
               
                  Με τον τρίτο λόγο, οι προσφεύγοντες προβάλλουν ότι η παράλειψη του Frontex να ενεργήσει στο πλαίσιο του άρθρου 265 ΣΛΕΕ τους αφορά άμεσα και ατομικά, δεδομένου ότι η κατάστασή τους έχει ήδη επηρεαστεί πολλαπλώς από τη νέα πολιτική συστηματικών και εκτεταμένων πρακτικών, τόσο σε επίπεδο κράτους όσο και σε επίπεδο οργανισμού, είτε απαγωγής από το έδαφος της ΕΕ και βίαιης επαναφοράς στη θάλασσα, είτε αναχαιτίσεων στη θάλασσα, είτε εγκαταλείψεως στη θάλασσα σε αναξιόπιστα σκάφη που θέτουν τη ζωή σε σοβαρό κίνδυνο, είτε παράνομης επαναπροωθήσεως, είτε συλλογικής απελάσεως και παρεμπόδιση της προσβάσεως στο άσυλο. Η συνεχιζόμενη παράλειψη του Frontex να λάβει τα κατάλληλα μέτρα για να αποτρέψει τις ανωτέρω παραβιάσεις -συμπεριλαμβανομένης της αναστολής ή του τερματισμού των δραστηριοτήτων του, όπως επιτάσσει το άρθρο 46- αυξάνει σημαντικά τον κίνδυνο να υποστούν εκ νέου οι προσφεύγοντες, για 6η φορά, τις ίδιες παραβιάσεις των Συνθηκών, καθώς και του εθιμικού διεθνούς και του ευρωπαϊκού δικαίου και του δικαίου των συνθηκών.
               
            
         (1)  Κανονισμός (EE) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) 1052/2013 και (ΕΕ) 2016/1624 (ΕΕ 2019, L 295, σ. 1).